KURZUS: Veszélyes áruk csomagolása

MODUL: A szállításban részvevő áruk csomagolási mód szerinti megkülönböztetése

3.1 lecke: Veszélyes áru küldeménydarabos szállításához szükséges csomagolás kiválasztásának folyamata

| Az elöző leckék elsajátítása alapján már jól látható hogy a veszélyes anyagok és termékek tulajdonságaik okán rendkívül nagy szállítási kockázatot is jelenthetnek. Annak érdekében, hogy mind anyagi, mind környezeti, kockázat növekmények elkerülhetőek legyenek a szállítás és a hozzá tartozó logisztikai folyamatok során, a csomagolásra nagy felelőség hárul. A mennyiségi igényből adódóan az egyes veszélyes anyagok szállítása akár többféle edényzetben is megvalósulhat. Azonban ahhoz, hogy a megfelelő edényzet legyen kiválasztva, a csomagolással kapcsolatos ismeretek elengedhetetlenek.
Cél: A tananyag elsajátítása során a hallgató megismeri a veszélyes áru csomagolásokat, azok fajtáit és az elszállított mennyiségekhez köthető különböző előírásokat. Fontossága ezen ismeretanyagnak abban rejlik, hogy a hallgató más logisztikai és csomagolási ismereteit is használva, el tudja majd dönteni, hogy mely küldeménydarabos csomagolási módozat alkalmazása jelent egyfelől minimális szállítási kockázatot, másfelől mely változat felel meg legjobban majd egy adott szállítási/logisztikai feladat ellátására.
Követelmények: Ön akkor sajátította el megfelelően a tananyagot, ha képes
felsorolásból kiválasztani, hogy adott szállítóeszköz melyik szállítási kategóriába tartozik; felsorolásból kiválasztani a konténer jellemzőit; felsorolásból kiválasztani, mely csomagolások taroznak a küldeménydarab kategóriába; párosítani egymáshoz az egyes küldeménydarab-kategóriák megnevezését és azok jelölését; felsorolásból kiválasztani a küldeménydarab-kategóriák jellemzőit.
Időszükséglet: A tananyag elsajátításához körülbelül 60 percre lesz szüksége.
Kulcsfogalmak
Engedményes mennyiség Korlátozott mennyiség Normál csomagolás Nagycsomagolás Nagyméretű csomagolás Küldemény darab Ömlesztettáru-konténer Tartány "A" táblázat
Tananyag
A korábbi fejezet alapján jól látható, hogy a logisztikában résztvevő, a szabályzatok szerint veszélyesnek minősülő termékek anyag tulajdonságaik alapján rendkívül gondos kezelést és szállítást igényelnek.
Jegyezze meg, hogy milyen szállítási módozatokat különböztetünk meg!
Mindezek érdekében a szállítási módok szerint megkülönböztetjük:
a) | a küldeménydarabos szállítást,
b) | az ömlesztett árú szállítást,
c) | és a tartányos szállítást.
Jegyezze meg, hogy milyen szállító/csomagolóeszközök tartoznak az egyes szállítási módokhoz!
a) Küldeménydarab (pl.: hordó)
Acél hordó
1. ábra
A csomagolási művelet végterméke, amely a feladásra kész csomagolóeszközből, nagycsomagolásból vagy IBC-ből (Intermediate Bulk Container- Nagyméretű csomagolóeszköz) és tartalmából áll. A fogalom kiterjed a gázok szállítására használt tartályokra, valamint az olyan tárgyakra is, amelyek kialakításuk folytán csomagolás nélkül, vagy rekeszben, kosárban, vagy rakodóeszközben szállíthatók.
b) Ömlesztett áru (pl.: konténer)
Aacél konténer ömlesztett, szilárd, veszélyes anyag számára
2. ábra
Olyan megtartó rendszer, amely a vele közvetlenül érintkező szilárd anyag szállítására szolgál.
Jegyezze meg a konténer jellemzőit!
Az ömlesztett árukonténer:
tartós jellegű és ennek megfelelően elég szilárd ahhoz, hogy ismételten felhasználható legyen; kifejezetten úgy van kialakítva, hogy megkönnyítse az áruknak egy vagy több fuvareszközzel - a rakomány megbontása nélkül - történő szállítását; a könnyű kezelhetőséget lehetővé tevő elemekkel van ellátva; befogadóképessége legalább 1,0 m3.
Ömlesztett áru-konténer lehet pl. konténer, billenő - puttony, ömlesztett áru-siló, cserefelépítmény, konténer teknő, görgős konténer, a jármű rakodó tere; Ezen változatok ismertetése már megvalósult más tantárgyak kapcsán (igaz, nem veszélyes töltőanyagokkal), így ennek bemutatásától eltekintünk.
Jegyezze meg a tartány jellemzőit!
c) Tartány
Tartánykocsi
3. ábra
Tartány: maga a tartányköpeny, beleértve annak üzemi és szerkezeti szerelvényeit. Ahol a szó önmagában szerepel, tankkonténert, mobil tartányt, leszerelhető tartányt vagy rögzített tartányt jelent.
A logisztikai folyamatok esetén alkalmazott mindhárom szállítási módozat széleskörűen elterjedt, és a szabályzatok által jól definiált.
Mindhárom módozat esetén a szabályzatok részletesen ismertetik az alkalmazható csomagolóeszközök, szállítóeszközök használatára, jóváhagyására, vizsgálatára, jelöléseikre, vonatkozó követelményeket.
Mivel azonban jelen jegyzet célja a veszélyes áru szállításhoz köthető csomagolásokhoz kapcsolódó ismertanyag átadása, így a továbbiakban csak a küldeménydarabos szállításhoz köthető csomagolások változatokkal foglalkozunk.
A küldeménydarabos szállítás esetén a csomagolási művelet eredménye és a benne elhelyezett veszélyes anyag képezi a szállítandó produktumot. Természetesen annak érdekében, hogy különböző mennyiségek hatékonyan, de egyben a szállítási kockázatot nem növelve legyenek szállíthatók, több küldeménydarab-kategóriát kellett kialakítani.
Jegyezze meg, és ismerje fel a különböző küldeménydarab kategóriákat! Jegyezze meg az egyes kategóriák jelölését!
A szabályzatok az egyes küldemény kategóriák kialakításakor az űrtartalmat, töltőtömeget vették figyelembe. Ezek alapján az egyes küldemény kategóriák és a hozzájuk tartozó szabályok meghatározzák, hogy az adott töltőanyag csomagolóeszközbe történő betölthetősége esetén az mekkora mennyiségben és milyen egyéb feltételek esetén lehetséges.
A szállító edényzetek űrtartalombéli alakulását jól reprezentálja az alábbi táblázat az UN 1202 (Gázolaj) veszélyes anyag esetén.
Töltőanyag: UN 1202 | Megnevezés | Jelölés | Űrtartalom
| Engedményes mennyiség | E | E1: Legnagyobb nettó mennyiség belső csomagolásonként: 30 ml Legnagyobb nettó mennyiség külső csomagolásonként: 1000 ml
| Korlátozott mennyiség | LQ | Maximum: 5 l
| Normál csomagolás | P | Kanna: 60 l Hordó 450 l
(benne: pl.: kannák) | Nagy csomagolás | LP | Térfogat/ Belső csomagolás: üveg: max 10 liter Műanyag: 30 liter Összesen: <3m3
| Nagyméretű csomagolóeszköz | IBC | <3m3
Jegyezze meg az egyes küldeménydarab kategóriák ismérveit!
Az alábbi felsorolás tartalmazza az egyes megnevezések pontos definícióit:
Engedményes mennyiség: Ezen kategória előírásainak teljesülése esetén az anyag szállítása során az ADR szabályait nem kell alkalmazni, kivéve: mennyiség, valamint a csomagolóeszköz típusa, jelölése, vizsgálata.
Mindig egy betű és szám kombinációról beszélhetünk:
az "E0" azt jelenti, hogy a veszélyes áru engedményes mennyiségben csomagolva sem mentesül az ADR előírásainak hatálya alól; minden más "E" kód azt jelenti, hogy az ADR előírásait nem kell alkalmazni, ha a szabályzatok adott fejezetében előírt feltételek teljesülnek.
Korlátozott mennyiség: Bizonyos osztályok korlátozott mennyiségben csomagolt veszélyes áruinak szállítására vonatkozó előírások összessége. A belső csomagolásonként (pl.: flakonok egy dobozban) vagy tárgyanként megengedett mennyiségi határokat az egyes anyagokra a szabályzatok idevonatkozó részei definiálják. A korlátozott mennyiségként történő szállítás esetén számos a szállításra, szállítóeszközre, oktatásra, jelölésre, csomagolóeszköz vizsgálatra és engedélyezésre, stb. vonatkozó előírás alól mentesítés érhető el.
Normál csomagolás: Ebbe a kategóriába tartozik számos csomagolóeszköz típus különböző űrtartalmakkal (ezek a későbbiekben ismertetésre kerülnek). Az ADR így ezek alapján azon anyagok körét / mennyiségét definiálja amelyek már nem tartoznak ezen kategóriába:
a 7 osztály radioaktív anyagait tartalmazó küldeménydarabokra, a 6.2 osztály fertőző anyagait tartalmazó küldeménydarabokra, hacsak nincs más előírva; a 2 osztály gázait tartalmazó nyomástartó tartályokra; azokra a küldeménydarabokra, amelyek nettó tömege meghaladja a 400 kg-ot; azokra a csomagolóeszközökre, amelyek űrtartalma meghaladja a 450 litert.
Nagycsomagolás: olyan csomagolóeszköz, amelynél a belső csomagolások vagy tárgyak egy külső csomagolóeszközbe vannak helyezve és
a) | gépi mozgatásra alkalmas kivitelű;
b) | amelynek befogadóképessége meghaladja a 400 kg nettó tömeget, ill. a 450 litert, de legfeljebb 3 m3;
Nagyméretű csomagolóeszköz (IBC): A normálcsomagolások esetén nem definiált, merev vagy hajlékony falú, szállítható csomagolóeszköz, amelynek a) űrtartalma
nem haladja meg a 3 m3-t a II és a III csomagolási csoportba tartozó, szilárd és folyékony anyagok esetében; nem haladja meg az 1,5 m3-t az I csomagolási csoportba tartozó, szilárd anyagok esetében, ha azok hajlékony falú, merev falú műanyag, összetett, papírlemez vagy fa IBC-kbe vannak csomagolva; nem haladja meg a 3 m3-t az I csomagolási csoportba tartozó, szilárd anyagok esetében, ha azok fém IBC-kbe vannak csomagolva; nem haladja meg a 3 m3-t a 7 osztály radioaktív anyagai esetében; a szállítás és kezelés során fellépő erőhatásoknak oly módon áll ellen, mint az a szabályzatokban definiált, és idevonatkozó próbák meghatározzák.
Jegyezze meg mely módon és a szabályzatban hol lehetséges megtalálni egyes küldeménydarab kategóriákra vonatkozó mennyiségi és egyéb információkat!
Annak érdekében hogy egy veszélyes anyag/termék szállítható legyen több feltétel együttes teljesülése szükséges.
A veszélyes anyag négy számjegyű UN számának ismeretében lehető válik, hogy az ADR/RID úgynevezett "3.2. A" táblázatának segítségével eldönthető legyen, hogy a szállítani kívánt anyag mely módon és milyen feltételek teljesülése mellett csomagolható be.
A 3.2. A táblázatban az egyes agyagokra vonatkozóan számos információ kereshető vissza. Mivel ezen jegyzet célja elsődlegesen a csomagolás témaköre, így ezek ismertetésétől a továbbiakban eltekintünk. Fontos kiemelni azonban azt is, hogy ezen egyéb feltételek konkrét ismerete elengedhetetlen egy-egy valós szállítási/csomagolási feladat megvalósításakor.
A 3.2 A táblázat csomagolással összefüggő oszlopai az alábbiak, a fejléc második sorának számozása alapján:
7a: Korlátozott mennyiség 7b: Engedményes mennyiség 8: Csomagolási utasítások 9a: Különleges csomagolási utasítások (a 8. oszlopban definiált/kiválasztott csomagoláshoz kapcsolódik) 9b: Egybecsomagolás: Különböző mennyiségek, anyagok és csomagolóeszköz típusok egybecsomagolására vonatkozó előírások kódjai, amelyek a szabályzatban pontosan rögzítve vannak.
A táblázat fejléce egyfelől szövegesen, másfelől a szabályzat hivatkozott fejezeteit is feltüntetve segíti a beazonosítást.
Az alábbi példa jól prezentálja az UN 1830 számú anyag csomagolással kapcsolatos előírásait.
UN 1830, Kénsav anyag, ADR szerinti adatsora a 3.2.A táblázatban
4. ábra
Az egyes csomagolás kialakítására vonatkozó kódolásokkal és azok értelmezésével későbbi leckékben foglalkozunk.

| Önellenőrző kérdések
1. Jelölje meg, hogy a hordó az alábbiak közül melyik szállítási kategóriába tartozik!
| küldeménydarabos
| tartányos
| ömlesztett áru
2. Jelölje meg, hogy a konténer az alábbiak közül melyik szállítási kategóriába tartozik!
| küldeménydarabos
| tartányos
| ömlesztett áru
3. Jelölje meg, hogy a billenő puttony az alábbiak közül melyik szállítási kategóriába tartozik!
| küldeménydarabos
| tartányos
| ömlesztett áru
4. Jelölje meg, hogy a konténer minimum hány köbméteres!
| 1,5
| 2
| 1
5. Jelölje meg, hogy az alábbiak közül melyik lehet küldeménydarab!
| nagycsomagolás
| IBC
| Offshore konténer
| normálcsomagolás
6. Jelölje meg a korlátozott mennyiség jelét!
| LQ
| P
| LP
| IBC
7. Jelölje meg az engedményes mennyiség jelét!
| LQ
| P
| LP
| E
8. Jelölje meg, minek a rövidítése az IBC!
| A nagycsomagolás
| A nagyméretű csomagolóeszköz
| A konténer
| Az engedményes mennyiség
9. Jelölje meg, az alábbiak közül mely jelölés esetén szállítható az adott anyag engedményes mennyiségben!
| E2
| E1
| E0
10. Jelölje meg az alábbi mondat helyes folytatását! "A nagycsomagolás olyan csomagolóeszköz, amelynél..."
| a belső csomagolások vagy tárgyak egy külső csomagolóeszközbe vannak helyezve
| gépi mozgatásra alkalmas kivitelű
| amelynek befogadóképessége meghaladja a 1000 kg nettó tömeget, ill. a 1000 litert
11. Jelölje meg az alábbi mondat helyes folytatását! "A nagyméretű csomagolóeszköz (IBC)..."
| nem haladja meg a 3 m3-t a II és a III csomagolási csoportba tartozó, szilárd és folyékony anyagok esetében
| nem haladja meg az 1 m3-t az I csomagolási csoportba tartozó, szilárd anyagok esetében, ha azok fém IBC-kbe vannak csomagolva
12. Az ADR 3.2. A táblázatának csomagolással összefüggő oszlopai az alábbiak:
| Korlátozott mennyiség
| Szállítási kategória
| Engedményes mennyiség
| Különleges előírás az árukezelésre
| Tartánykód