KURZUS: Veszélyes áruk csomagolása

MODUL: Veszélyes áruk szállítására szolgáló küldeménydarabok vizsgálatai és jóváhagyásuk

4.1. lecke: Engedményes és korlátozott mennyiségű szállítás csomagolásainak vizsgálatai

| A korábbi leckék elsajátításával, a hallgató megismerkedhetett azon küldeménydarab típusokkal és azok különböző változataival, melyeket a szabályzatok definiálnak és jelölnek, mint potenciálisan alkalmazható csomagolóeszközök. Azonban ahhoz, hogy egy küldeménydarab alkalmazható is legyen, olyan vizsgálati eljárásokon kell át esnie, amelyek alapján bizonyságot tud nyerni, hogy az az előre definiált csomagolási változat sikeresen ellenáll a logisztikai lánc egyes folyamatainál potenciálisan felmerülő veszélyeknek.
Az egyes vizsgálatok típusai és azok szigorúsági foka (szintje) attól függően változik, hogy a betölteni kívánt anyag milyen tulajdonságokkal rendelkezik. A modul részeként ismertetésre kerül az egyes küldeménydarab típusok és az azokhoz tartozó vizsgálatok leírása és azok egyes változatai. Az egyes csomagolási változatok teljesítik ezen vizsgálati eljárásokat, utána egy csomagolási UN jelöléssel fognak rendelkezni. Ezek alapján a csomagolóeszközön feltüntetésre kerülő kód alapján a logisztikai lánc további (akár időben és térben elkülönülő) szereplői könnyen vissza tudják majd azonosítani, hogy az adott csomagolás, milyen típusú és milyen követelményeknek felelt meg.
A csomagolási UN sor egyes komponenseinek elsajátításával lehetővé válik egy küldemény darab megfelelőségének eldöntése, ezáltal is csökkentve a szállítási kockázatot. A hallgató ezen ismeretanyag elsajátításával képes lesz arra, hogy gyakorló mérnökként a veszélyes áru szállítás egy olyan szegmensében szerezzen átfogó tudást, amelynek segítségével a csomagolások speciális jelöléseit, ,,kódolásait" és vizsgálati eljárásait tudja pontosan meghatározni.
Cél: A tananyag célja, hogy a hallgató ismerje meg a korábban ismertetett engedményes és korlátozott mennyiségű szállítás csomagolásainak alkalmazásához, jóváhagyásához szükséges esetleges vizsgálatok és eljárások körét. Mindezek által a hallgató képes döntést hozni, hogy egy adott csomagolási konstrukció esetleges alkalmazhatóságának eldöntéséről.
Követelmények: Ön akkor sajátította el megfelelően a tananyagot, ha képes
felsorolni a szükséges vizsgálatok körét az engedményes mennyiségű csomagolások esetén felsorolni a szükséges vizsgálatok körét az korlátozott mennyiségű csomagolások esetén
Időszükséglet: A tananyag elsajátításához körülbelül 60 percre lesz szüksége.
Kulcsfogalmak
alkalmassági vizsgálatok, jóváhagyás.
Tananyag
Az engedményes és korlátozott mennyiségként történő szállítás/csomagolás esetén, ahogy az a megnevezésekből is nyilvánvalóvá vált már, a szabályzat olyan engedményeket és korlátozásokat definiál, amely által a szállítás hatékonysága megnövekszik, de a szállítási kockázat nem növekszik. Ezek alapján a csomagolások alkalmazhatóságának eldöntésében legfontosabb szerepet betöltő alkalmassági vizsgálatok esetén is olyan egyszerűsített eljárások alkalmazhatóak, amelyek alapján az alkalmasság bizonyságot nyerhet.
Jegyezze meg, hogy milyen vizsgálatokat kell elvégezni egy engedményes mennyiségű küldeménydarabon! Jegyezze meg az ejtési és a halmazolási magasság értékeit illetve a halmazolási vizsgálat időtartamát!
A teljes küldeménydarabnak (szállításra előkészített) alkalmasnak kell lennie arra, hogy elviselje és ellenálljon az alábbi vizsgálatoknak. A vizsgálati minta és az abban elhelyezett esetleges belső csomagolóeszköz a vizsgálatok elvégzése után sem törhet el, nem szivároghat, valamint nem szenvedhet olyan sérülést, amely a szállítás biztonságát más módon veszélyeztetné.
Az alkalmazott belső csomagolóeszközöket minden esetben töltött és lezárt állapotában kell vizsgálni. Szilárd anyagok esetén a csomagolóeszköz űrtartalmának legalább 95%-áig, folyékony anyag esetén űrtartalmának legalább 98%-áig kell megtölteni.
A vizsgálati program az alábbi két vizsgálatot tartalmazza:
I. Ejtés vizsgálat.
Merev, nem rugalmas, sík és vízszintes felületre kell a mintát ejteni.
Az ejtési magasság: 1,8 m.
A) ha a minta doboz (láda) formájú, az ejtést a következő helyzetekre kell elvégezni:
1. laposan a fenékre;
2. laposan a fedélre;
3. laposan a hosszoldalra;
4. laposan a rövidebb oldalra;
5. egyik sarokra;
B) ha a minta hordó formájú, az ejtést a következő helyzetekre kell elvégezni:
1. átlósan a tető peremére;
2. átlósan a fenék peremére;
3. laposan a palástra;
II. Halmazolás vizsgálat
A vizsgálatot 1 napon keresztül végrehajtani oly módon hogy a mintát akkora erővel terheljük le amely megfelel egy 3 méter magas halmazolás során felmerülő terhelésnek. Az egyenletesen megoszló terhelést a próbadarab tetőlapjára kell kifejteni.
A vizsgálatok végrehajtását és eredményét minden esetben dokumentálni szükséges.
A vizsgálatok végrehajtásával és eredményei alapján a csomagolóeszköz alkalmazható lesz veszélyes áru engedményes mennyiségben történő szállítása. Jelen kategória alkalmazása esetén a csomagolóeszközön már nem szükséges további engedélyezési procedúrát végrehajtani.
Jegyezze meg, hogy milyen vizsgálatokat kell elvégezni egy korlátozott mennyiségű küldeménydarabon!
Jegyezze meg az ejtési és a halmazolási magasság értékeit!
Jegyezze meg, hogy az általános elvárás szerint milyen körülmények között fellépő igénybevételeknek kell ellenállnia a csomagolóeszköznek!
Ahogy azt a korlátozott mennyiségű csomagolásoknál már olvashattuk, ezen küldeménydarabok esetén a külső csomagolás kialakítása (zsugorfóliás vagy zárt csomagolás) valamint az alkalmazott csomagolás bruttó tömege pontosan definiálva van. Így ez a "kvázi" pontosan definiált rendszer ismeretében a vizsgálatok köre és azok szigorúsági foka is könnyebben definiálható.
A közúti és vasúti szabályzatok esetén ez azt jelenti, hogy a pontosan definiálják, hogy mely konstrukciós előírásoknak kell megfelelnie az egyes csomagolóeszközöknek. Általános elvárás, hogy ellenálljon a szokásos szállítási körülmények között fellépő igénybevételeknek. Ilyen előírások lehetnek például:
Regranulátum (újrahasznosított műanyag) aránya műanyag csomagolások esetén Vízzáró képesség papírok esetén Áteresztőképesség gyúlékony töltőanyag esetén UV állóság műanyag csomagolóeszközök esetén Stb.
Fontos kiemelni azonban, hogy a közúti és vasúti szabályzat konkrét vizsgálati metodikát nem definiál, ami jelenleg nem a legszerencsésebb gyakorlati megközelítésből. Ennek érdekében az iparági gyakorlat az, hogy a veszélyes áruk légi szállítása során kötelezően figyelembe veendő szabályzat, az IATA DGR előírásait alkalmazzák annak érdekében, hogy bizonyságot nyerjen a csomagolóeszköz alkalmassága.
Így a továbbiakban ez kerül ismertetésre.
A vizsgálati program két vizsgálatot tartalmaz:
I. Ejtés vizsgálat.
Merev, nem rugalmas, sík és vízszintes felületre kell a mintát ejteni.
Az ejtési magasság: 1,2 m.
Ejtési pozíció: szállításkor leggyakrabban felmerülő pozícióban (pl.: tálca aljára stb.)
II. Halmazolás vizsgálat
A vizsgálatot 1 napon keresztül végrehajtani, oly módon, hogy a mintát akkora erővel terheljük le, amely megfelel egy 3 méter magas halmazolás során felmerülő terhelésnek. Az egyenletesen megoszló terhelést a próbadarab tetőlapjára kell kifejteni.
Oly módon, ahogy az engedményes mennyiség esetén is történt, a vizsgálatok folyamatát és eredményeit dokumentálni szükséges.
A vizsgálatok pozitív eredményekor a csomagolás további engedélyezési eljárás, típus jóváhagyás nélkül is már alkalmazható, mint csomagolóeszköz engedményes mennyiségű veszélyes anyag számára.

| Önellenőrző kérdések
1. Jelölje be, hogy milyen vizsgálatot kell végrehajtani egy engedményes mennyiségű csomagoláson!
| Nyomáspróba
| Ejtő vizsgálat
| Rázóvizsgálat
2. Mekkora magasságból kell végrehajtani az ejtés vizsgálatot egy engedményes mennyiségű csomagoláson!
| 0,8 m
| 1,8 m
| 1,2 m
3. Mekkora elméleti halmazmagassággal szükséges kalkulálni egy engedményes mennyiségű csomagolás halmazolhatósági vizsgálatakor?
| 2,7 m
| 1,8 m
| 2,5 m
| 3,0 m
4. Jelölje meg, mennyi ideig tart a halmazolási vizsgálat!
| 1 óra
| 1 nap
| 3 nap
5. Jelölje be, hogy milyen vizsgálatot kell végrehajtani egy LQ-s (Korlátozott mennyiségű) csomagoláson!
| Nyomáspróba
| Halmazolhatósági vizsgálat
| Rázóvizsgálat
6. Mekkora magasságból kell végrehajtani az ejtés vizsgálatot egy korlátozott mennyiségű csomagoláson!
| 0,8 m
| 1,8 m
| 1,2 m
7. Mekkora elméleti halmazmagassággal szükséges kalkulálni egy engedményes mennyiségű csomagolás halmazolhatósági vizsgálatakor?
| 2,7 m
| 1,8 m
| 2,5 m
| 3,0 m
8. Az LQ csomagolásnak ellen kell állnia a szokványos ... körülményeknek.
| szállítási
| tárolási
| ADR