KURZUS: Veszélyes áruk csomagolása

MODUL: Veszélyes áruk szállítására szolgáló küldeménydarabok vizsgálatai és jóváhagyásuk

4.3. lecke: Küldeménydarabok nagycsomagolásainak és IBC csomagolásainak vizsgálata és jóváhagyása

| Cél: A tananyag célja, hogy a hallgató ismerje meg a korábban ismertetett nagycsomagolások és Nagyméretű ömlesztett árú csomagolások (IBC-k) alkalmazásához szükséges vizsgálatok fajtáit. A betöltendő és elszállítandó anyag tulajdonságainak ismeretében lehetővé válik, hogy a hallgató definiálja azokat a szükséges vizsgálatokat és azok szintjeit, amelyek alapján a csomagolóeszköz alkalmazhatóvá válik. A vizsgálatok alapján egy adott csomagolási konstrukció UN jelölést kap. Ezen UN jelölés "kódolását" a hallgató a lecke elsajátításával ki tudja alakítani, illetve vissza is tudja fejteni.
Követelmények: Ön akkor sajátította el megfelelően a tananyagot, ha képes
felsorolásból ki tudja választani a csomagolóeszköz típusát meghatározó paramétereket; fel tudja sorolni, milyen vizsgálatokat kell elvégezni az IBC-ken és nagycsomagolásokon; felsorolásból ki tudja választani a csomagolóeszköz-vizsgálatok előkészítésére igaz állításokat; felsorolásból ki tudja választan az ejtési, a tömörségi, a belső nyomásállóság és a halmazolási vizsgálatra igaz állításokat; felsorolásból ki tudja választan a halmazolási vizsgálat célját; az UN sorból meg tudja állapítani a maximális halmazolhatóságot; az UN sorból meg tudja állapítani a maximális bruttó tömeget; A csomagolás UN sorából meg tudja állapítani az ejtési magasságot ki tudja számítani a halmazterhelés értékét szilárd és folyékony töltőanyag esetén; a csomagolás adott UN jelölése alapján el tudja mondani, hogy mit jelentenek jelölés egyes elemei.
Időszükséglet: A tananyag elsajátításához körülbelül 180 percre lesz szüksége.
Kulcsfogalmak
emelési próba alulról emelési próba felülről rázó vizsgálat halmazolhatóság vizsgálat ejtő vizsgálat továbbszakadás vizsgálat billentési próba felállítási próba gyártási típus jóváhagyás
1. Nagyméretű csomagolóeszközök (IBC-k) vizsgálatai
Hasonlóan ahhoz, ahogy egy normál csomagolási konstrukció esetén, úgy egy nagyméretű csomagolóeszköz esetén is ahhoz, hogy alkalmazható legyen, mint egy veszélyes áru küldeménydarabként szolgáló csomagolás, különböző vizsgálatoknak kell alávetni, annak érdekében, hogy bizonyságot nyerjen az, hogy a szállítás során fellépő igénybevételek ellen megfelelő védettséget biztosít.
A korábban leírt és a szabályzatokban pontosan definiált konstrukciós előírások mellett a vizsgálatok köre is pontosan definiálva van. A vizsgálatok és azok eredményei minden esetben egy adott csomagolóeszköz típusra vonatkoznak.
Jegyezze meg, hogy milyen paraméterek határozzák meg a nagyméretű csomagolóeszköz típusát!
A típust egyfelől meghatározza a korábban ismertetett kódolás (pl.: 31A1, 11A, 13H3, stb.), másfelől a szabályzatok, valamint a kivitel egyes paraméterei, ilyenek:
tervezési méret, gyártás típusa, anyag és falvastagság, töltő- és ürítő berendezései gyártási módozat.
A fentiek alapján tekinthető egy csomagolóeszköz egy gyártási típusnak. Fontos megjegyezni, hogy a felületkezelések különbözősége nem feltétlen jelent külön típust, valamint ugyanaz a típus magában foglalja azokat az IBC-ket is, amelyek csak csökkentett külméreteikben térnek el a gyártási típustól. Abban az esetben, ha a csomagolóeszköz egyéb kialakításában bármilyen változtatás történik, úgy ezen vizsgálatok újbóli elvégzése kötelező.
A táblázat első oszlopa alapján jegyezze meg, milyen vizsgálatok léteznek az IBC-k minősítéséhez!
Mivel az IBC-k esetén mind a konstrukció (flexibilis -merevfalú; nyomásalatti - gravitációs ürítés stb.) mind a szállított anyagok halmazállapota alapján több típus kialakítható, így a vizsgálatok köre is jóval több, mind a normál csomagolások esetén megismertek. Az alábbi táblázat foglalja össze a vizsgálatok körét és azok sorrendjét a vizsgálati programon belül.
IBC-k típusai, valamint a rajtuk elvégzendő vizsgálatok
| Fém: | Hajlékony falú | Merev falú műanyag | Összetett | Papírlemez | Fa
| 11A 11B 11N | 21A 21B 21N | 31A 31B 31N |  | 11H1 11H2 | 21H1 21H2 | 31H1 31H2 | 11HZ1 11HZ2 | 21HZ1 21HZ2 | 31HZ1 31HZ2 |  |
Rázó-vizsgálat |  |  | 1 |  |  |  | 1 |  |  | 1 |  |
Emelés alulról | 1 | 1 | 2 |  | 1 | 1 | 2 | 1 | 1 | 2 | 1 | 1
Emelés felülről | 2 | 2 | 3 | 1 | 2 | 2 | 3 | 2 | 2 | 3 |  |
Halmazolás | 3 | 3 | 4 | 2 | 3 | 3 | 4 | 3 | 3 | 4 | 2 | 2
Tömörség |  | 4 | 5 |  |  | 4 | 5 |  | 4 | 5 |  |
Folyadék nyomás |  | 5 | 6 |  |  | 5 | 6 |  | 5 | 6 |  |
Ejtés | 4 | 6 | 7 | 3 | 4 | 6 | 7 | 4 | 6 | 7 | 3 | 3
Tovább-szakadás |  |  |  | 4 |  |  |  |  |  |  |  |
Billentés |  |  |  | 5 |  |  |  |  |  |  |  |
Felállítás |  |  |  | 6 |  |  |  |  |  |  |  |
Ezen vizsgálatok a továbbiakban részletesen ismertetésre kerülnek.
1.1. Előkészítés a vizsgálatokhoz
Jegyezze meg, milyen előkészítés szükséges a vizsgálatok elvégzéséhez!
Indokolja meg, miért kell lehűteni, vagy felmelegíteni a műanyagot is tartalmazó IBC-ket adott vizsgálatok előtt!
A vizsgálatok végrehajtását, minden esetben olyan csomagolóeszközökön kell végrehajtani, amelyek szállításra kész állapotúak, töltöttek és lezártak. A töltési fok mind a szilárd, mind a folyékony anyagok esetén más és más. Természetesen a veszélyes anyagok minden esetben helyettesíthetőek a szabályzatokban definiált más anyagokkal, de lényeges, hogy azok halmazállapota, viszkozitása és sűrűsége nem lehet eltérő.
A vizsgálati mintákat minden esetben a próbák megkezdése előtt kondicionálni (adott hőmérsékleten klimatizálni) szükséges, mivel számos anyag van, amely a hőmérséklet változásaira érzékeny és megváltoznak mechanikai tulajdonságaik. Ezek alapján a csomagolóeszközök köre két részre bontható:
a) Merevfalú műanyag IBC-k és összetett IBC-k esetén:
Ezen eszközök esetén az ejtő vizsgálatot megelőzően fagyasztást kell alkalmazni, oly módon hogy a betöltött folyadék nem válhat szilárd halmazállapotúvá, nem fagyhat meg. Ezt leggyakrabban sós víz, fagyálló töltőanyagként történő alkalmazásával lehetséges megvalósítani.
A kondicionálás hőmérséklete: -18oC
Ezen kondicionálás indokoltsága az, hogy a legtöbb műanyag komponenst is tartalmazó csomagolóeszköz a hideg hatására rideggé válik, ezáltal jobban törik. Így ha egy csomagolás ezen feltételek mellett is teljesíti a követelményeket, a szobahőmérsékletű igénybevétel már alacsonyabb kockázatú.
Ezen típusok esetén a halmazolás vizsgálat (rakatolás szimulációja) esetén is más hőmérsékletet kell biztosítani. A kondicionálás hőmérséklete: +40oC. Ennek oka, hogy a polimerek nagy hányada hőre lágyuló, így a rakterekben gyakran előforduló magasabb hőmérséklet elérésekor veszíthetnek ellenálló-képességükből. Így ezen módosított körülmény jobban megmutatja a minta alkalmasságát.
b) Minden más IBC esetén:
Az összes vizsgálat végrehajtása szoba hőmérsékleten (23 °C) kell, hogy megtörténjen, valamint a vizsgálatokat megelőzően legalább 24 órás klimatizálás szükséges oly módon, hogy a páratartalom is normál értéken maradjon (50-60% között)
1.2. Rázó vizsgálat
Jegyezze meg, mennyi ideig kell a rázóvizsgálatot végrehajtani!
Az IBC-t a rázóasztalra kell helyezni, amely függőleges irányú szinuszos rezgőmozgást végez, és amelynek amplitúdója (csúcstól csúcsig mért kitérése) 25 mm ±5%.
A vizsgálat időtartama: 60 perc
A vizsgálatot olyan frekvencián kell lefolytatni, ahol az IBC alapjának egy része átmenetileg olyan mértékben felemelkedik a rázóasztalról, hogy egy fémlemezt időnként az IBC alapja és a vizsgáló asztal közé legalább egy ponton teljes egészében be lehessen csúsztatni.
A vizsgálati minta akkor tekinthető megfeleltnek, ha sem szivárgás, sem törés nem következik be. Ezen kívül sem a szerkezeti elemek nem törhetnek el, ill. nem hibásodhatnak meg, pl. hegesztések nem törhetnek el, sem a rögzítések nem rongálódhatnak meg.
31A típus a rázóasztalon
1.3. Emelési próba alulról
Jegyezze meg, mekkora biztonsági tényezővel növelt terheléssel és hányszor kell végrehajtani a vizsgálatot!
A vizsgálatot minden fa és papírlemez IBC-nél, valamint minden olyan IBC típusnál, amely az alulról való emeléshez el van látva szerkezettel, el kell végezni.
A vizsgálatokat megelőzően az IBC-t meg kell tölteni. Egyenletesen elosztott kiegészítő terhelést kell alkalmazni. A megtöltött IBC és a kiegészítő terhelés együttes tömegének a megengedett legnagyobb bruttó tömeg 1,25-szörösét kell kitennie.
Az IBC-t emelővillás targoncával kétszer fel kell emelni és le kell tenni. A próbát minden lehetséges irányból meg kell ismételni, ahonnan anyagmozgató eszközzel a csomagolóeszköz mozgatható.
A mintán nem következhet be sem olyan tartós alakváltozás, amely az IBC (beleértve a rakodólap alapot is, ha ilyen van) biztonságát a szállítás szempontjából csökkentené, sem a tartalom elvesztése.
1.4. Emelési próba felülről
Jegyezze meg, mekkora biztonsági tényezővel növelt terheléssel kell a merev falú, illetve hajlékony falú IBC-k esetén végrehajtani a vizsgálatot!
A vizsgálatot el kell végezni minden olyan IBC típusnál, amely el van látva a felülről való emelésre szolgáló szerkezettel és a felülről vagy oldalról történő emeléshez kialakított hajlékony falú IBC-knél.
A fém, a merev falú műanyag és az összetett IBC-t meg kell tölteni. Egyenletesen elosztott kiegészítő terhelést kell alkalmazni. A megtöltött IBC és a kiegészítő terhelés együttes tömegének a megengedett legnagyobb bruttó tömeg kétszeresét kell kitennie. A hajlékony falú IBC-t a töltőanyagot reprezentáló anyaggal megtöltve, a megengedett legnagyobb bruttó tömeg hatszorosáig kell - a terhelést egyenletesen elosztva - megterhelni.
A vizsgálat során alkalmazott terhelést általános esetben öt percig kell tartani, utána:
Fém IBC-knél, merev falú műanyag IBC-knél és összetett IBC-knél: az IBC a normális szállítási körülmények között továbbra is biztonságos marad, nem következhet be sem az IBC tartós alakváltozása (beleértve a rakodólap alapot, ha ilyen van), sem a tartalom elvesztése. Hajlékony falú IBC-knél: nem következhet be olyan sérülés sem az IBC-n, sem annak emelőszerkezetén, amely az IBC biztonságát a szállítás vagy kezelés szempontjából csökkentené, sem a tartalom elvesztése.
13H1 típusú flexibilis IBC (FIBC) tesztelése
1.5. Halmazolhatósági vizsgálat
Jegyezze meg, hogy mi a halmazolási vizsgálat célja!
A vizsgálatok célja az, hogy a raktározás során fellépő halmazterheléssel szembeni ellenállóképesség bizonyságot nyerjen.
A vizsgálatot úgy kell végrehajtani, hogy a vizsgálati mintát egy, az IBC teljes felső felületére ható, az azonos csomagolóeszközök össztömegével megegyező erővel kell terhelni.
Jegyezze meg, hogyan számoljuk ki a halmazolási vizsgálat során alkalmazandó terhelést!
A tehernek, amelyet az IBC-re helyeznek, meg kell egyeznie a szállítás során az IBC-re halmazolható hasonló IBC-k együttes megengedett legnagyobb bruttó tömegének legalább 1,8-szeresével.
A vizsgálat időtartama 24 óra, (a 11H2, 21H2 és 31H2 típusú merev falú műanyag IBC-t és az összetett IBC-t külső műanyag burkolattal, amely a halmazolási terhelést viseli (azaz a 11HH1, 11HH2, 21HH1, 21HH2, 31HH1 és 31HH2 típusúakat) 28 napig 40 °C-on).
A fentiek alapján a képletek az alábbiak szerint alakulnak:
Jegyezze meg a képletben szereplő paraméterek jelentését, és memorizálja a képletet!
A halmazterhelés képlete:
F=[ ( S−1 )⋅m ]⋅1,8
Jelmagyarázat:
F= halmazterhelés [kg], S= maximilásan egymásra rakható (halmazolható) IBC-k száma [db]; m=IBC teljes és töltött tömege [kg]; 1,8= biztonsági tényező
Az IBC nem szivároghat a vizsgálatok végeztével. A próbadarabon nem szabad olyan sérülésnek lennie, amely veszélyeztetheti a szállítás során a biztonságot, sem pedig olyan alakváltozásoknak, amelyek csökkenthetik a szilárdságot vagy a stabilitás hiányát vonhatják maguk után, ha a küldeménydarabokat egymásra rakják.
13H2 típus halmazvizsgálat során
1.6. Tömörségi vizsgálat
Jegyezze meg hogy, milyen esetekben és hogyan kell végrehajtani a vizsgálatot (mekkora nyomásértékkel)! Jegyezze meg, mi a vizsgálati közeg!
Tömörségi próbát kell végrehajtani minden, olyan IBC esetén. amelyeket folyadékokhoz vagy nyomás alatt töltött vagy ürített szilárd anyagokhoz használnak.
A vizsgálatokat oly módon kell végrehajtani, hogy az IBC-t, beleértve a zárószerkezeteket is,10 percen át legalább 20 kPa (0,2 bar) állandó levegő-túlnyomással terheljük. A vizsgálati közeg tehát a levegő. Az esetleges szivárgást, víz alá merítéssel vagy az egyesítési helyek és varratok szappan oldattal történő bekenésével kell megállapítani.
A vizsgálatok végeztével nem következhet be semmiféle szivárgás, csak az számít elfogadható eredménynek.
1.7. Belső nyomásállósági vizsgálat
Jegyezze meg hogy, milyen esetekben és hogyan kell végrehajtani a vizsgálatot! A táblázat jobb oldali oszlopából keressen ki, mi a legnagyobb és legkisebb értéke A minimális próbanyomásnak!
Belső nyomásállósági próbát kell végrehajtani minden, olyan IBC esetén, amelyeket folyadékokhoz vagy nyomás alatt töltött vagy ürített szilárd anyagokhoz használnak.
A nyomáspróbát legalább 10 perc időtartamig kell végezni olyan hidraulikus nyomással, amely nem kisebb, mint a lenti táblázatban megadott nyomás.
A próbanyomás nem lehet kisebb, mint:
Típus | UN jelölés | Minimális próbanyomás
Fém IBC | 21A, 21B, 21N (az I csomagolási csoport szilárd anyagaihoz használnak) | 250 kPa (2,5 bar) túlnyomás
21A, 21B, 21N, 31A, 31B, 31N (amelyeket a II vagy a III csomagolási csoport anyagaihoz használnak) | 200 kPa (2 bar) túlnyomás
Merev falú műanyag IBC, Összetett IBC | 21H1, 21H2, 21HZ1, 21HZ2 | 75 kPa (0,75 bar) túlnyomás
31H1, 31H2, 31HZ1 és 31HZ2 (amelyeket a I. csomagolási csoport anyagaihoz használnak) | 250 kPa (2,5 bar) túlnyomás
31H1, 31H2, 31HZ1, 31HZ2 (amelyeket a II vagy a III csomagolási csoport anyagaihoz használnak) | 100 kPa (1,0 bar) túlnyomás
A vizsgálatok végeztével nem következhet be semmiféle szivárgás, valamint olyan tartós alakváltozás, amely a szállítás biztonságát veszélyeztetné, csak az számít elfogadható eredménynek.
31HA1 típus belsőnyomás vizsgálata
1.8. Ejtő vizsgálat
Jegyezze meg, milyen csomagolásokra kell elvégezni az ejtő vizsgálatot!
Annak érdekében, hogy az anyagmozgatás során (gépi vagy kézi) esetlegesen felmerülő leesésből adódó mechanikai igénybevételt szimulálni lehessen, a szabályzatok ejtő vizsgálatokat írnak elő, amit mindenfajta IBC-n el kell végezni, a töltőanyag halmazállapotától függetlenül.
Jegyezze meg, hogy mi határozza meg az ejtési magasságot, és az hogyan, miért módosulhat!
Az IBC-t minden esetben merev, rugalmatlan, sima, tömör és vízszintes felületre kell ejteni. Mivel ezen eszközök esetén a szállítási pozíció pontosan meghatározott (jól látható), valamint relatív nagy méretekkel és tömegekkel kell számolni, így szabályzatok csak a fenékre ejtést (alapfelület) kell végrehajtani. A 0,45 m3 vagy annál kisebb űrtartalmú IBC-k esetén még vannak egyéb ejtési előírások is, de erre most nem térünk ki.
Ejtési magasság
Szilárd és folyékony anyagoknál, ha a próbát a szállítandó szilárd vagy folyékony anyaggal vagy lényegében azonos fizikai jellemzőkkel bíró egyéb anyaggal végzik:
I csomagolási csoport | II csomagolási csoport | III csomagolási csoport
1,8 m | 1,2 m | 0,8 m
Folyékony anyagoknál, ha a vizsgálatot vízzel hajtják végre:
A jelentős szállítási kockázat növekedés miatt, a szabályzatok nem engedélyezik, hogy I. csomagolási csoportba tartozó folyékony anyagokat IBC-kben szállítsunk, így az ejtési magasságok az alábbiak szerint alakulnak:
a) olyan szállítandó anyagok esetén, amelyeknek relatív sűrűsége nem haladja meg az 1,2 értéket:
II csomagolási csoport | III csomagolási csoport
1,2 m | 0,8 m
b) olyan szállítandó anyagok esetén, amelyeknek relatív sűrűsége meghaladja az 1,2 értéket, az ejtési magasságot a szállítandó anyag relatív sűrűségéből a következő módon kell kiszámítani (egy tizedesre felkerekítve):
II csomagolási csoport | III csomagolási csoport
relatív sűrűség × 1,0 (m) | relatív sűrűség × 0,67 (m)
A vizsgálat elvégzése után nem következhet be sem olyan sérülés, ami miatt nem lenne biztonságos az IBC mentési vagy ártalmatlanítási célból történő szállítása, sem a tartalom elvesztése. A csomagolóeszköz megfelelő abban az esetben, ha nincs anyag veszteség, nincs szivárgás és a keletkezett sérülés nem veszélyezteti a szállítás biztonságát.
11A típus az ejtő vizsgálat során
1.9. Továbbszakadási próba
Jegyezze meg, mi a vizsgálat célja, és milyen csomagolásokra kell elvégezni a vizsgálatot!
A vizsgálatot csak a flexibilis (hajlékonyfalú) IBC-ken kell végrehajtani.
Az IBC-t a szabályzatokban meghatározott százalékig meg kell tölteni.
A vizsgálat során késsel 100 mm hosszú, teljesen áthatoló vágást kell az egyik széles oldalfalán ejteni az IBC fő tengelyére 45°-os szögben, mégpedig a fenék és a tartalom szintje közötti félmagasságban. Az IBC-re ezután a megengedett legnagyobb bruttó tömeg kétszeresével egyenlő terhelést kell - egyenletesen elosztva - helyezni. A terhelést legalább 5 percig kell rajta tartani. Az olyan IBC-t, amelyet felülről vagy oldalról emelésre alakítottak ki, a terhelés eltávolítása után fel kell emelni, amíg az a talajtól elválik, és ebben a helyzetben kell tartani 5 perc időtartamig.
A vizsgálati minta megfelelt, ha a vágás eredeti hosszának 25%-ánál nagyobb mértékben nem növekedett meg.
1.10. Billentési próba
Jegyezze meg, milyen csomagolásokra kell elvégezni a vizsgálatot és milyen billentési magasságokat kell alkalmazni!
A vizsgálatot csak a flexibilis (hajlékonyfalú) IBC-ken kell végrehajtani.
Az IBC-t a szabályzatokban meghatározott százalékig meg kell tölteni.
Az IBC-t oly módon kell átbillenteni, hogy felső része a merev, rugalmatlan, sima, sík és vízszintes felületnek ütközzön.
Billentési magasság
I csomagolási csoport | II csomagolási csoport | III csomagolási csoport
1,8 m | 1,2 m | 0,8 m
A vizsgálat végeztével nem következhet be a tartalom elvesztése.
1.11. Felállítási próba
Jegyezze meg, milyen csomagolásokra kell elvégezni a vizsgálatot és milyen billentési magasságokat kell alkalmazni!
A vizsgálatot csak az flexibilis (hajlékonyfalú) IBC-ken kell végrehajtani, amely felülről vagy oldalról való emelésre van kialakítva.
Az IBC-t a szabályzatokban meghatározott százalékig meg kell tölteni.
A vizsgálat során, az egyik oldalára fektetett IBC-t egyik emelőszerkezeténél, vagy amennyiben négy van, két emelőszerkezeténél fogva legalább 0,1 m/s sebességgel függőleges helyzetbe kell felemelni, amíg a talajtól elválik.
A vizsgálat végeztével nem következhet be sem az IBC, sem emelőszerkezetének olyan sérülése, amely az IBC biztonságát a szállítás vagy kezelés során csökkentené.
Fontos, megjegyezni, azt hogy a fenti vizsgálati paraméterek és eljárások melyek ismertetésre kerültek, nem teljes körűek, azokat a szabályzatok alkalmazásával, minden esetben további ellenőrzésnek kell alávetni.
2. Nagyméretű csomagolóeszközök UN jelölésének felépítése, valamint a jóváhagyási folyamat leírása
Jegyezze meg, hogy a vizsgálatok és az IBC típusa alapján a csomagolóeszköz UN jelölése mely módon és milyen részekből áll össze!
A vizsgálatok (amelyek szintjét a betöltendő anyag határozza meg) és a korábbi leckékben már ismertetett IBC fajtáját jelölő kód alapján egy olyan specifikus jelölés kerül kialakításra, amely alapján pontosan definiálni lehet egy IBC alkalmazhatóságának körét.
Az alábbiakban ismertetésre kerül ezen jelölési rendszer felépítése.
1. | Az Egyesült Nemzetek jele a csomagolóeszközön:
2. | Az IBC típusát jelölő kód;
3. | egy nagybetű, amely a csomagolási csoporto(ka)t jelöli, amely(ek)re a gyártási típust jóváhagyták:
| a) | X az I, a II és a III csomagolási csoporthoz (csak szilárd anyagokhoz használatos IBC-k esetén);
| b) | Y a II és a III csomagolási csoporthoz;
| c) | Z csak a III csomagolási csoporthoz;
4. | a gyártás időpontja: hónap és az év utolsó két számjegye;
5. | annak az államnak a jele, amely a jelölés alkalmazását engedélyezte, a nemzetközi forgalomban résztvevő gépjárművek államjelzésével2);
6. | a gyártó neve vagy jele és az IBC-nek az illetékes hatóság által megállapított egyéb azonosító jele;
7. | halmazolási próba során alkalmazott terhelés kg-ban, a halmazolásra nem tervezett IBC-knél "0"-t kell feltüntetni;
8. | megengedett legnagyobb bruttó tömeg kg-ban.
A korábbi lecke során bemutatott normál csomagolóeszközök jelölési rendszerével bizonyos szegmensekben nagy hasonlóságot mutat a felépítés, azonban az is észrevehető, az UN jelölés több új szegmenst tartalmaz.
Az alábbi példa jól mutatja az UN jelölés összeállítását egy IBC esetén.
1. példa
Ahol:
1. | Egyesült nemzetek jelölése;
2. | 13H2: hajlékonyfalú IBC műanyag szövet belső bevonattal,
3. | Y: II. és III. Csomagolási csoportba tartozó veszélyes anyag tölthető bele;
4. | 07-11: a gyártási hónap és év
5. | B: Belgium az engedélyező ország
6. | SHANKAR/100142: gyártó neve és az illetékes hatóság egyedi azonosítása;
7. | 3600: a halmazolási próba során alkalmazott terhelés kg-ban, a halmazolásra nem tervezett IBC-knél "0"-t kell feltüntetni,
8. | 1000: a megengedett legnagyobb bruttó tömeg kg-ban.
A korábban olvasott és értelmezett táblázat alapján, valamint a kód alapján megállapítható vizsgálati kritériumok:
Vizsgálat megnevezése | Kritériumok | Megjegyzés
Előkészítés a vizsgálatokhoz | Szobahőmérséklet, töltés a töltési foknak és össztömegnek megfelelően, | -
Emelés felülről | Bruttó tömeg 6x (6000kg) | 5 percig
Halmazolási vizsgálat | 3600 kg (2 db-t lehet egymásra tenni: 2x1000kg x1,8) | 24 órás teszt / szobahőmérsékleten
Ejtő vizsgálat | Y: 1,2m | fenékre
Továbbszakadási próba | Nem szakadhat tovább, a bruttó tömeg 2x-nél | -
Billentés vizsgálat | Billentési magasság: 1,2 m (Y) |
Felállítási próba | 0,1 m/s sebességgel |
2. példa:
Ahol:
1. | Egyesült nemzetek jelölése;
2. | 31HA1: Összetett IBC folyadékokhoz merevfalú műanyag belső tartállyal és acél külső burkolattal;
3. | Y: II. és III. Csomagolási csoportba tartozó veszélyes anyag tölthető bele;
4. | 0207: 2007.02. gyártású;
5. | D: Németország az engedélyező ország (D országjelzés);
6. | BAM0380-Schuetz3: illetékes hatóság egyedi azonosítása és a gyártó neve
7. | 4056: a halmazolási próba során alkalmazott terhelés kg-ban, a halmazolásra nem tervezett IBC-knél "0"-t kell feltüntetni;
8. | 2037: a megengedett legnagyobb bruttó tömeg kg-ban
A korábban olvasottak alapján, valamint a kód alapján megállapítható vizsgálati kritériumok:
Vizsgálat megnevezése | Kritériumok | Megjegyzés
Előkészítés a vizsgálatokhoz | Hűtés szükséges, töltés a töltési foknak megfelelően, | -
Ejtő vizsgálat | Y: 1,2m | -18(C-on előkondicionált
Tömörségi vizsgálat | Legalább 20 kPa | Levegővel végrehajtva
Belsőnyomás-állósági vizsgálat | Min 100 kPa | Vízzel végrehajtva
Halmazolási vizsgálat | 4056 kg halmazolási tömeget figyelembe véve | 1 napos teszt
A két különböző töltőanyag (1. Példa, 2. Példa) számára szánt csomagolóeszköz esetén a csomagolóeszközre vonatkozó (2.) rész alapján már lehetséges annak megállapítása, hogy milyen halmazállapotú töltőanyag számára nyújt megoldást.
Jegyezze meg, hogy a típus vizsgálatok végrehajtása után milyen előírásokat szükséges végrehajtani még a csomagolóeszközzel kapcsolatban!
Ahogy a leckében korábban is leírásra került, a vizsgálatok és azok jegyzőkönyvezésének célja az, hogy egy adott csomagolóeszköz konstrukció gyártási típusa bizonyságot nyerjen az alkalmazhatósággal kapcsolatosan. Fontos azonban, hogy azzal, hogy egy csomagolóeszköz típus megfelelt a vizsgálatok végeztével, az alkalmazás még nem lehetséges. Ahhoz, hogy alkalmazható legyen a konstrukció, úgynevezett gyártási típus jóváhagyás szükséges, amit az egyes országok (ahol a szabályzatok alkalmazása elő van írva) illetékes hatóságai adnak ki.
Jegyezze meg, milyen időközönként kell az IBC-k időszakos felülvizsgálatát elvégezni!
Az engedély alapvetően az alábbiak szerint kerül kialakításra:
Minden esetben az engedély határozott időtartamra vonatkozik (pl.: 5 év) ÉS ezzel együttesen az IBC-k esetén, ha olyan a konstrukció kialakítása (többszöri használat esetén) akkor 2,5 évente időszakos vizsgálatnak kell alávetni. Ennek részleteit a szabályzatok pontosan definiálják.
A teljes folyamat megegyezik a normál csomagolóeszközök esetén már leírt és demonstrált folyamattal.
Fontos megjegyezni, hogy a folyamat egyes részei (amelyek a szabályzatokban természetesen leírásra kerülnek) még számos olyan részleteket tartalmaznak, amelyek elengedhetetlenek a gyakorlati munkához, de a leckében nem kerültek említésre. Ennek oka, az hogy a lecke terjedelmi okok miatt csak egy általános folyamat leírást, valamint logikai sorrendet reprezentál.
3. Nagycsomagolások (LP-k) vizsgálatai
A lecke korábbi részében ismertetésre került az IBC-k re vonatkozó vizsgálati eljárások köre. A korábbi modulokban már olvasható volt, hogy a számos esetben a csomagolt termékek (mind belső csomagolások) egy nagyobb, gépi anyagmozgatásra is alkalmas csomagolási egységbe kerülnek elhelyezésre. Ilyen esetekben ahhoz hogy a veszélyes árú szállítási szabályzatokat figyelembe vegyük, a nagycsomagolások alkalmazása válhat a legkézenfekvőbbnek. (a definíció korábbi modulban már részletesen ismertetésre került). Így kézenfekvő, hogy ebben az esetben is szükséges olyan vizsgálatok végrehajtása és dokumentálása, melyeknek eredményeként, a vizsgált típus alkalmazható lesz, mint veszélyes áru csomagolási módozat.
Jegyezze meg, hogy milyen paraméterek határozzák meg a nagycsomagolás típusát!
A típust egyfelől meghatározza a korábban ismertetett kódolás (pl.: 50G, 51H stb.), másfelől a szabályzatok, valamint a kivitel egyes paraméterei, ilyenek:
tervezési méret, gyártási típus, anyag és falvastagság, csomagolási módszer gyártási módozat.
A fentiek alapján tekinthető egy csomagolóeszköz egy gyártási típusnak. Fontos megjegyezni, hogy a felületkezelések különbözősége nem feltétlen jelent külön típust, valamint ugyanaz a típus magában foglalja azokat a nagycsomagolásokat is, amelyek csak csökkentett külméreteikben térnek el a gyártási típustól. Abban az esetben, ha a csomagolóeszköz egyéb kialakításában bármilyen változtatás történik, úgy ezen vizsgálatok újbóli elvégzése kötelező.
Jegyezze meg, milyen vizsgálatok szükségesek az egyes nagycsomagolásokhoz!
A nagycsomagolás definícióját újra végiggondolva, egyértelművé válik, hogy ezen csomagolóeszközök esetén már csak szilárd halmazállapotú beltartalommal szükséges számolni (belső csomagolás- töltve). Így a vizsgálatok köre is szűkebb mint az IBC-k esetén:
1. | Emelés alulról próba
2. | Emelés felülről próba
3. | Halmazolási próba
4. | Ejtési próba
3.1. Emelési próba alulról
Jegyezze meg, mekkora biztonsági tényezővel növelt terheléssel és hányszor kell végrehajtani a vizsgálatot!
A vizsgálatot minden olyan típusnál végre kell hajtani, amely az alulról való emeléshez el van látva szerkezettel.
A vizsgálatokat megelőzően a nagycsomagolást meg kell tölteni. Mivel a nagycsomagolások esetén már belső csomagolások alkalmazása is megjelenik, így ezen belső csomagolóeszközöket (ládák, zsákok stb.) kell egyenletesen elosztani a teljes felületen. A megtöltött nagycsomagolás és a kiegészítő terhelés együttes tömegének a megengedett legnagyobb bruttó tömeg 1,25-szorosát kell kitennie.
A nagycsomagolást emelővillás targoncával kétszer fel kell emelni és le kell tenni, oly módon, hogy a villa a teljes hossz háromnegyed részéig kerül bevezetéssel. A próbát minden lehetséges irányból meg kell ismételni.
A mintán nem következhet be sem olyan tartós alakváltozás, amely az eszköz (beleértve a rakodólap alapot is, ha ilyen van) biztonságát a szállítás szempontjából csökkentené, sem tartalom elvesztés.
50H típus emelési próbája
3.2. Emelési próba felülről
Jegyezze meg, mekkora biztonsági tényezővel növelt terheléssel kell az egyes típusok esetén végrehajtani a vizsgálatot!
A vizsgálatot el kell végezni minden olyan típusnál, amely el van látva a felülről való emelésre szolgáló szerkezettel.
A nagycsomagolást meg kell tölteni ugyanolyan módon mind az előző vizsgálat esetén. Egyenletesen elosztott kiegészítő terhelést is kell alkalmazni.
A megtöltött merevfalú nagycsomagolás és a kiegészítő terhelés együttes tömegének a megengedett legnagyobb bruttó tömeg kétszeresét kell kitennie.
A hajlékony falú nagycsomagolást a töltőanyagot reprezentáló töltött belsőcsomagolással megtöltve, a megengedett legnagyobb bruttó tömeg hatszorosáig kell - a terhelést egyenletesen elosztva - megterhelni.
A vizsgálat során alkalmazott terhelést általános esetben öt percig kell tartani, utána:
a) Fém és merev falú műanyag nagycsomagolásoknál: nem következhet be sem olyan tartós alakváltozás, amely a nagycsomagolás (beleértve a rakodólap alapot, ha ilyen van) biztonságát a szállítás szempontjából csökkentené, sem a tartalom elvesztése.
b) Hajlékony falú nagycsomagolásoknál: nem következhet be olyan sérülés sem a nagycsomagoláson, sem annak emelőszerkezetén, amely a nagycsomagolás biztonságát a szállítás vagy kezelés szempontjából csökkentené, sem a tartalom elvesztése.
3.3. Halmazolási vizsgálat
Jegyezze meg, hogy mi a halmazolási vizsgálat célja!
A vizsgálatok célja az, hogy a raktározás során fellépő halmazterheléssel szembeni ellenálló képesség bizonyságot nyerjen.
A vizsgálatot úgy kell végrehajtani, hogy a vizsgálati mintát egy, a vizsgálati minta teljes felső felületére ható, az azonos csomagolóeszközök össztömegével megegyező erővel kell terhelni.
Jegyezze meg, hogyan számoljuk ki a halmazolási vizsgálat során alkalmazandó terhelést!
A tehernek, amelyet a nagycsomagolásra helyeznek, meg kell egyeznie a szállítás során az nagycsomagolásra halmazolható hasonló nagycsomagolások együttes megengedett legnagyobb bruttó tömegének legalább 1,8-szeresével.
A vizsgálat időtartama 5 perc kivéve a fa, papírlemez és műanyag nagycsomagolások esetében 24 órán át.
A fentiek alapján a képlet az alábbiak szerint alakul:
Értelmezze és memorizálja az alábbi képletet!
A halmazterhelés képlete:
F=[ ( S−1 )⋅m ]⋅1,8
Jelmagyarázat:
F= halmazterhelés [kg], S= maximilásan egymásra rakható (halmazolható) IBC-k száma [db]; m= nagycsomagolás teljes és töltött tömege [kg]; 1,8= biztonsági tényező
A vizsgálatok eredményeként nem következhet be sem a test olyan károsodása, ami a nagycsomagolás biztonságát a szállítás szempontjából csökkentené, sem a tartalom elvesztése.
50G típus halmazvizsgálat során
3.4. Ejtő vizsgálat
Jegyezze meg, milyen csomagolásokra kell elvégezni az ejtő vizsgálatot!
Annak érdekében, hogy az anyagmozgatás során (gépi vagy kézi) esetlegesen felmerülő leesésből adódó mechanikai igénybevételt szimulálni lehessen, a szabályzatok ejtő vizsgálatokat írnak elő, amit mindenfajta nagycsomagoláson el kell végezni.
Jegyezze meg, hogy mi határozza meg az ejtési magasságot, és az hogyan, miért módosulhat!
A nagycsomagolást minden esetben merev, rugalmatlan, sima, tömör és vízszintes felületre kell ejteni. Mivel ezen eszközök esetén a szállítási pozíció pontosan meghatározott (jól látható), valamint relatív nagy méretekkel és tömegekkel kell számolni, így szabályzatok csak a fenékre ejtést (alapfelület) kell végrehajtani.
Ejtési magasság minden esetben az alábbiak szerint alakul:
I csomagolási csoport | II csomagolási csoport | III csomagolási csoport
1,8 m | 1,2 m | 0,8 m
A vizsgálat elvégzése után nem következhet be sem olyan sérülés, ami miatt nem lenne biztonságos a nagycsomagolás mentési vagy ártalmatlanítási célból történő szállítása, sem a tartalom elvesztése. A csomagolóeszköz megfelelő abban az esetben, ha nincs anyag veszteség, nincs szivárgás és a keletkezett sérülés nem veszélyezteti a szállítás biztonságát.
50H típus az ejtő vizsgálat során
4. Nagycsomagolások UN jelölésének felépítése, valamint a jóváhagyási folyamat leírása
Jegyezze meg, hogy a vizsgálatok és a nagycsomagolás típusa alapján a csomagolóeszköz UN jelölése mely módon és milyen részekből áll össze!
A vizsgálatok (amelyek szintjét a betöltendő anyag veszélyességi foka határozza meg) és a korábbi leckékben már ismertetett nagycsomagolás fajtáját jelölő kód alapján egy olyan specifikus jelölés kerül kialakításra, amely alapján pontosan definiálni lehet egy nagycsomagolás alkalmazhatóságának körét.
Az alábbiakban ismertetésre kerül ezen jelölési rendszer felépítése.
1. | Az Egyesült Nemzetek jele a csomagolóeszközön:
2. | A Nagycsomagolás típusát jelölő kód;
3. | egy nagybetű, amely a csomagolási csoporto(ka)t jelöli, amely(ek)re a gyártási típust jóváhagyták:
| a) | X az I, a II és a III csomagolási csoporthoz;
| b) | Y a II és a III csomagolási csoporthoz;
| c) | Z csak a III csomagolási csoporthoz;
4. | a gyártás időpontja: hónap és az év utolsó két számjegye;
5. | annak az államnak a jele, amely a jelölés alkalmazását engedélyezte, a nemzetközi forgalomban résztvevő gépjárművek államjelzésével2);
6. | a gyártó neve vagy jele és az nagycsomagolásnak az illetékes hatóság által megállapított egyéb azonosító jele;
7. | a halmazolási próba során alkalmazott terhelés kg-ban, a halmazolásra nem tervezett típusoknál "0"-t kell feltüntetni;
8. | a megengedett legnagyobb bruttó tömeg kg-ban.
A korábbi oldalak során bemutatott IBC-k jelölési rendszerével nagy hányadában mutat hasonlóságot a felépítés.
Az alábbi példa jól mutatja, az UN jelölés összeállítását egy nagycsomagolás esetén.
Ahol:
1. | Egyesült nemzetek jelölése;
2. | 51H: hajlékonyfalú műanyag nagycsomagolás,
3. | Z: III. Csomagolási csoportba tartozó veszélyes anyag tölthető bele;
4. | 06-04: a gyártási hónap és év
5. | USA: Amerikai Egyesült Államok az engedélyező ország
6. | +ZT1235: gyártó neve és az illetékes hatóság egyedi azonosítása;
7. | 0: a halmazolási próba során alkalmazott terhelés kg-ban, a halmazolásra nem tervezett típusoknál "0"-t kell feltüntetni,
8. | 500: a megengedett legnagyobb bruttó tömeg kg-ban.
A korábban olvasott és értelmezett táblázat alapján, valamint a kód alapján megállapítható vizsgálati kritériumok:
Vizsgálat megnevezése | Kritériumok | Megjegyzés
Előkészítés a vizsgálatokhoz | Szobahőmérséklet, töltés a töltési foknak és össztömegnek megfelelően, | -
Emelés felülről | Bruttó tömeg 6x (3000kg) | 5 percig
Halmazolási vizsgálat | 0 kg (nem kell végrehajtani) | -
Ejtő vizsgálat | Z: 0,8 m | fenékre
Jegyezze meg, hogy a típus vizsgálatok végrehajtása után milyen előírásokat szükséges végrehajtani még a csomagolóeszközzel kapcsolatban!
Ahogy a leckében korábban is leírásra került, a vizsgálatok és azok jegyzőkönyvezésének célja az, hogy egy adott nagycsomagolás gyártási típusa bizonyságot nyerjen az alkalmazhatósággal kapcsolatosan. Fontos azonban, hogy azzal, hogy egy csomagolóeszköz típus megfelelt a vizsgálatok végeztével, az alkalmazás még nem lehetséges. Ahhoz, hogy alkalmazható legyen a konstrukció, úgynevezett gyártási típus jóváhagyás szükséges, amit az egyes országok (ahol a szabályzatok alkalmazása elő van írva) illetékes hatóságai adnak ki.
Az engedély alapvetően az alábbiak szerint kerül kialakításra:
Minden esetben az engedély határozott időtartamra vonatkozik (pl.: 5 év).
A teljes folyamat teljesen megegyezik a már a normál csomagolások és az IBC-k esetén alkalmazott folyamattal.
Fontos a lecke zárásaként megjegyezni, hogy a folyamat egyes részei (amelyek a szabályzatokban természetesen leírásra kerülnek) még számos olyan részleteket tartalmaznak, amelyek elengedhetetlenek a gyakorlati munkához, de a leckében nem kerültek említésre. Ennek oka, az hogy a lecke terjedelmi okok miatt csak egy általános folyamat leírást, valamint logikai sorrendet reprezentál.

| Önellenőrző kérdések
1. Jelölje be, hogy milyen paraméterek határoznak meg egy IBC gyártási típust!
| Tervezési méret
| Csomagolás színe
| Töltő és ürítő berendezés
| A gyártó neve
| Gyártási idő
2. Sorolja fel az IBC-k esetén végezendő vizsgálatokat!
4. Egy 400 kg bruttó tömegű acél IBC esetén az "emelési próba alulról" vizsgálat során alkalmazott terhelés:
| 800 kg
| 500 kg
| 600 kg
| 2400 kg
5. Egy 500 kg bruttó tömegű flexibilis (hajlékony falú) IBC esetén az "emelési próba felülről" vizsgálat során alkalmazott terhelés:
| 625 kg
| 1000 kg
| 3000 kg
| 2500 kg
6. Mi a tömörségi próbánál a vizsgálati közeg?
| Víz
| Eredeti veszélyes anyag - folyadék
| Levegő
| Eredeti veszélyes anyag - szilárd
7. IBC halmazolási vizsgálatához szükséges terhelés kiszámításakor alkalmazott biztonsági tényező értéke:
| 1,25
| 1,5
| 1,8
| 6
8. IBC belső nyomásállósági vizsgálata során a próbanyomás értéke nem lehet kisebb, mint:
| 250 bar
| 75 kPa
| 120 kPa
| 1 bar
9. Egészítse ki az alábbi mondatot! Folyadékok szállítására szolgáló IBC ejtő vizsgálatakor a ... módosíthatja az elméleti ejtési magasságot?
| A töltőanyag UN száma
| A töltőanyag relatív sűrűsége
| A töltőanyag tömege
| A töltőanyag halmazállapota
10.Válassza ki a mondat további részét: A továbbszakadási vizsgálat célja annak megállapítása, hogy...
| Az IBC a vizsgálat végeztével tömített marad-e.
| A flexibilis IBC fala mennyire hasad tovább.
| A flexibilis IBC kétszeres terhelés hatására tömített marad-e.
11. Válassza ki melyik IBC-n kell elvégezni billentési próbát!
| 11A
| 31H
| 13H
| 21A
12. Egészítse ki a mondatot! Billentési próbát el kell végezni minden ... IBC-n.
| összetett
| gravítációs ürítésű
| flexibilis
| műanyag
13. Egy IBC-n az alábbi UN sor látható: UN 13H3/Y/0210/D/WEBER-342/3600/1000 Mi állapítható meg ebből?
| Flexibilis IBC, 3600kg maximális töltőtömeggel
| Összetett IBC, 1000kg maximális töltőtömeggel
| Flexibilis IBC folyadékok részére, 1000kg maximális töltőtömeggel
| Flexibilis IBC ömlesztett anyagok részére, 1000kg maximális töltőtömeggel
14. Az IBC UN sorából melyik adat határozza meg a halmazolhatóságot? UN 13H3/Y/0210/D/WEBER-342/3600/1000
| 1000
| 13H3
| 342
| 3600
15. Sorolja fel hogy milyen vizsgálatokat kell elvégezni az alábbi UN jelöléssel ellátott IBC-n: 31HA1/Y/1212/PL/MAUSER1001/7560/1050
| előkészítés
| rázó
| ejtési
| emelés aluról
| emelés felülről
| tömörségi
| felállítás
| belső nyomásállósági
| halmazolhatósági
16. Egészítse ki a a mondatot! Egy IBC alkalmazásakor az időszakos felülvizsgálatot ... kell végrehajtani!
| 25 havonta
| 2,5 évente
| 5 évente
| 36 havonta
17. Válassza ki melyik vizsgálatokat kell elvégezni egy nagycsomagoláson!
| Tömörségi próba
| Emelés alulról próba
| Ejtési próba
| Billentési próba
18. Az alábbi UN sorral rendelkező nagy csomagolás esetén mekkora az emelési próba alulról vizsgálat értéke? UN 50G/Y/1014/H/EP.6592/3240/600
| 3600
| 3240
| 750
| 1200
19. Válassza ki a megfelelőt! Egy nagycsomagolás alkalmazásakor:
| szállíthatunk folyadékot, de csak belső csomagolásban
| csak szilárd töltőanyagot szállíthatunk
| ömlesztve szállíthatunk szilárd és folyékony anyagot is