KURZUS: Veszélyes áruk csomagolása

MODUL: A szállításban részvevő áruk csomagolási mód szerinti megkülönböztetése

3.4. lecke: Küldeménydarabok nagyméretű ömlesztett és nagycsomagolásként történő kialakítása

| Cél: A tananyag célja, hogy a hallgató elsajátítsa és megismerje azon csomagolási változatokat amelyek a szállítás során a leggyakrabban előfordulnak. Az egyes csomagolóeszközök és anyagokhoz tartalmazó kódok elsajátításával lehetővé válik számára, hogy bármilyen csomagolóeszközt a hozzátartozó kód alapján visszaazonosítson. Valamint lehetővé válik az az egyes anyagok esetén a szabályzatok figyelembevételével, hogy a kód alapján meg tudja állapítani, hogy az adott csomagolás alkalmazható vagy sem
Követelmények: Ön akkor sajátította el megfelelően a tananyagot, ha
felsorolásból ki tudja választani, mivel kezdőik a nagycsomagolások és a nagyméretű csomagolóeszközök jelölése; adott állításokról el tudja dönteni, hogy azok igazak-e a nagycsomagolásokra és az IBC-kre. felsorolásból ki tudja választani adott csomagolás kódját; felsorolásból ki tudja választani, hogy adott kód milyen csomagolást jelöl.
Időszükséglet: A tananyag elsajátításához körülbelül 120 percre lesz szüksége.
Kulcsfogalmak
nagycsomagolás Nagyméretű csomagolóeszköz IBC FIBC
Tananyag
Ahhoz, hogy egy anyag nagyobb mennyiségben is szállítható legyen biztonságosan, számos csomagolási változat rendelkezésünkre áll. Azonban a veszélyes áru szállítás, ahogy a korábbi leckékből már kiderült, az alkalmazható eszközök és anyagok körét nagy pontossággal definiálja, a megnövekedő szállítási kockázat elkerülése végett. A korábbi leckékben a legkisebb és ezáltal a legalacsonyabb szállítási kockázatot jelentő csomagolási módozatoktól eljutottunk egészen a legnagyobb térfogatot/mennyiséget magába foglaló küldeménydarabok köréhez. Jelen leckében már nem ismételjük meg a két típus pontos definícióját, gyakorlati szempontból fontos újra kiemelni a két változat közötti különbségeket. Míg a nagycsomagolások minden esetben egyfajta olyan gyűjtő csomagolást képeznek, amely által a belső,csomagolásokban elhelyezett veszélyes anyagok kerülnek szállításra. A belső csomagolások a nagyméretű csomagolóeszközök (IBC: Intermediate Bulk Container) esetén már nem valósulnak meg, a betölthető anyagok ömlesztve kerülnek elhelyezésre a csomagolóeszközben.
Jegyezze meg, hogy az alkalmazható nagy csomagolásokra és nagyméretű csomagolóeszközökre vonatkozóan honnan kap információt! Jegyezze meg, mivel kezdőik a nagycsomagolások és a nagyméretű csomagolóeszközök jelölése!
Ahogy a többi küldeménydarab típusnál, itt is az ADR 3.2.A táblázatának "Csomagolási Utasítások" oszlopa, és az ott esetlegesen megjelenő betű/szám kombináció nyújt segítséget.
A korábbiakban már ismertetett "Pxxx" normál csomagolásokra vonatkozó utasítás mellett, abban az esetben, ha az anyag szállítható/betölthető nagycsomagolásba vagy nagyméretű csomagolóeszközbe az alábbi betű/szám kombinációk jelenhetnek meg:
LPxxx: nagycsomagolásra vonatkozó csomagolási utasítás
IBCxxx: nagyméretű csomagolóeszközökre vonatkozó csomagolási utasítás
UN 1202, Gázolaj anyag, ADR szerinti adatsora a 3.2.A táblázatban
1. ábra
Az UN 1202 esetén jól látható, hogy két betű-szám kombináció szerepel (IBC03 és LP01).
A korábban ismertetésre került elv alapján, a szabályzat külön fejezetben ismerteti a vonatkozó csomagolási utasításokat.
Az alább látható példa a mutatja a gázolaj (UN1202) IBC03-as csomagolási utasítást:
IBC03-as csomagolási utasítás
2. ábra
A csomagolási utasítás alapján megállapítható lesz, hogy
milyen IBC-k alkalmazhatóak, A felhasználható IBC-k "szabályzatok szerinti" pontos megnevezése és típuskódja Esetlegesen felmerülő különleges csomagolási előírások leírása (B8).
Az alábbi, LP01-es csomagolási utasítás mutatja az UN1202-es anyag (Gázolaj) nagycsomagolásokra vonatkozó csomagolási utasításait.
LP01 csomagolási utasítás
3. ábra
Az "LPxxx" csomagolási utasítás segítségével kiválasztható, hogy
milyen csomagolás változatok alkalmazhatóak a belső (esetleg köztes) csomagolás alkalmazható változatai, az egyes csomagolóeszközök (akár belső, akár külső) legnagyobb nettó tömege (kg)/ térfogata (liter, m3) A felhasználható nagycsomagolás "szabályzatok szerinti" pontos megnevezése és típuskódja.
Ahogy a normál csomagolások esetén már ismertetésre került, ezen csomagolóeszközök esetén is a típusok szöveges "definiálása" mellett egy szám/betű kombináció található a fordítási, értelmezési problémák elkerülése végett.
Az IBC-esetén ez az alábbiak szerint került kialakításra.
Jegyezze meg, hogy a nagyméretű csomagolóeszközök (IBC) esetén a csomagolóeszköz típusokra és anyagokra milyen szám illetve betű kódok vonatkoznak!
A kód a következő elemekből áll:
1. | két arab számjegy, amely a csomagolóeszköz típusát jelzi; ezt követi:
2. | egy vagy több latin nagybetű, amely az anyagot jelzi, pl. acél, fa stb.; ezt követi szükség esetén:
3. | egy arab számjegy, amely a csomagolóeszköz kategóriáját jelzi azon a típuson belül, amelyhez tartozik.
A következő számjegyek jelzik a csomagolóeszköz típusát, megkülönböztetve a töltőanyag halmazállapota (szilárd /folyékony), a csomagolóeszköz típusa (merevfalú/ hajlékony falú), valamint a töltési metódust (gravitációs /nyomás alatti) is:
IBC-k típusai
A 2 db számjegy után következő nagybetűk jelzik a csomagolóanyagot, amely ugyan az mint -az előző leckében tárgyalt- a normál csomagolóeszközök esetén:
A - acél (bármilyen minőségű vagy felületkezelésű) B - alumínium C - fa D - rétegelt falemez F - farostlemez G - papírlemez H - műanyag L - textil M - papír, többrétegű N - fém (acélt és alumíniumot kivéve)
A harmadik karakterként a csomagolóeszköz típus egy adott kategóriáját jelöli. Az alábbi táblázat, mely tartalmazza az összes lehetséges csomagolóeszköz/csomagolóanyag változatot, tartalmazza ezen alkategóriákat is.
Tanulmányozza az alábbi táblázatot! Figyelje meg, hogyan adódik az egyes kategóriák kódja a fent ismertetett elvek alapján! A táblázatot nem kell megtanulnia. Az önellenőrző kérdésekre és a vizsgakérdésekre választ fog tudni adni, ha ismeri a kód első három karakterének jelentését.
Az IBC-k egyes típusait tartalmazó táblázat
| Kategória | Kód
Fém
A Acél | szilárd anyagokhoz gravitációs úton történő töltésnél és/vagy ürítésnél | 11A
szilárd anyagokhoz nyomással történő töltésnél és/vagy ürítésnél | 21A
folyadékokhoz | 31A
B Alumínium | szilárd anyagokhoz gravitációs úton történő töltésnél és/vagy ürítésnél | 11B
szilárd anyagokhoz nyomással történő töltésnél és/vagy ürítésnél | 21B
folyadékokhoz | 31B
N Fém (acélt és alumíniumot kivéve) | szilárd anyagokhoz gravitációs úton történő töltésnél és/vagy ürítésnél | 11N
szilárd anyagokhoz nyomással történő töltésnél és/vagy ürítésnél | 21N
folyadékokhoz | 31N
Hajlékony falú (Flexibilis IBC= FIBC)
H Műanyag | műanyagszövet belső bevonat vagy bélés nélkül | 13H1
műanyagszövet belső bevonattal | 13H2
műanyagszövet béléssel | 13H3
műanyagszövet belső bevonattal és béléssel | 13H4
műanyag fólia | 13H5
L Textilszövet | belső bevonat vagy bélés nélkül | 13L1
belső bevonattal | 13L2
béléssel | 13L3
belső bevonattal és béléssel | 13L4
M Papír | többrétegű | 13M1
többrétegű, vízálló | 13M2
Merev falú
H műanyag | szilárd anyagokhoz gravitációs úton történő töltésnél és/vagy ürítésnél (vázszerkezettel) | 11H1
szilárd anyagokhoz gravitációs úton történő töltésnél és/vagy ürítésnél (önhordó) | 11H2
szilárd anyagokhoz nyomással történő töltésnél és/vagy ürítésnél (vázszerkezettel) | 21H1
szilárd anyagokhoz nyomással történő töltésnél és/vagy ürítésnél (önhordó) | 21H2
folyadékokhoz (vázszerkezettel) | 31H1
folyadékokhoz (önhordó) | 31H2
Összetett
HZ műanyag belső tartállyal | szilárd anyagokhoz gravitációs úton történő töltésnél és/vagy ürítésnél, merev falú műanyag belső tartállyal | 11HZ1
szilárd anyagokhoz gravitációs úton történő töltésnél és/vagy ürítésnél, hajlékony falú műanyag belső tartállyal | 11HZ2
szilárd anyagokhoz nyomással történő töltésnél és/vagy ürítésnél, merev falú műanyag belső tartállyal | 21HZ1
szilárd anyagokhoz nyomással történő töltésnél és/vagy ürítésnél, hajlékony falú műanyag belső tartállyal | 21HZ2
folyadékokhoz, merev falú műanyag belső tartállyal | 31HZ1
folyadékokhoz, hajlékony falú műanyag belső tartállyal | 31HZ2
Papírlemez
G Papírlemez | szilárd anyagokhoz gravitációs úton történő töltésnél és/vagy ürítésnél | 11G
Fa
C Közönséges fa | szilárd anyagokhoz gravitációs úton történő töltésnél és/vagy ürítésnél, béléssel | 11C
D Rétegelt falemez | szilárd anyagokhoz gravitációs úton történő töltésnél és/vagy ürítésnél béléssel | 11D
F Farostlemez | szilárd anyagokhoz gravitációs úton történő töltésnél és/vagy ürítésnél, béléssel | 11F
A táblázat értelmezésekor egy szembetűnő változás lesz észlelhető. Ez a változás egy új betű megjelenése, ami a táblázatban a "Z" betű.
Jegyezze meg, mi a "Z" betű szerepe a jelölésben!
Ezen betű azonban nem egy új csomagolóanyagot jelent, amelyet alkalmazni lehet, hanem a "Z" betű mint egy "Jolly-Joker" karakter szerepel. Ezt a betűt a táblázat összetett IBC-kre vonatkozó szegmensénél lehet csak megtalálni, és jelentése az, hogy minden esetben a "Z" betűt kötelező jelleggel ki kell cserélni egy már korábban is ismertetett betűre, és aminek jelentése az összetett IBC külső szerkezetének anyaga. Erre jó példa az iparban széles körben elterjedt és alkalmazott alábbi összetett IBC változat:
UN 31HA1 típusú IBC.
Jól látható hogy az előző táblázatban szereplő "Z" karakter helyén az "A" betű szerepel. Ezek alapján az IBC pontos megnevezése az alábbiak szerint alakul:
UN 31HA1: Összetett IBC folyadékokhoz, merev falú műanyag belső tartállyal és külső acél szerkezettel.
Az alábbiakban látható néhány példa az iparban leggyakrabban alkalmazott típusokról:
11A: Acél IBC, szilárd anyagok részére, gravitációs úton történő töltésű és/vagy ürítésű
13H3: Flexibilis műanyagszövet IBC, béléssel
11H2: Szilárd anyagok részére szánt szilárd anyagokhoz szánt merevfalú műanyag IBC, gravitációs úton történő töltésű és/vagy ürítésű(önhordó)
31HA1: IBC folyadékokhoz, merev falú műanyag belső tartállyal és acél külső szerkezettel
11G: Merevfalú Papírlemez IBC szilárd anyagokhoz, gravitációs úton történő töltésű és/vagy ürítésű
Jegyezze meg, mi az alapvető különbség a nagycsomagolások és az IBC-k között! Jegyezze meg, hogy a nagycsomagolások esetén a csomagolóeszköz típusokra és anyagokra milyen szám illetve betű kódok vonatkoznak!
A nagycsomagolások alapvető különbsége az IBC-khez képest, az hogy a betölthető veszélyes anyag csak köztes csomagolásba (belsőcsomagolás) betöltött állapotában kerülhet bele. Így ezen csomagolási változatnak az elsődleges célja az hogy a kisebb egységek egy tökéletesen zárt és védett egységet képezve tudjanak ellenállni a szállítási lánc során felmerülő igénybevételeknek.
A nagy csomagolások kódjai hasonlóan az IBC-khez, szám és betű kombinációkból áll össze.
A kód a következő elemekből áll:
1. | két arab számjegy, amely a csomagolóeszköz típusát jelzi; ezt követi:
2. | egy vagy több latin nagybetű, amely az anyagot jelzi, pl. acél, fa stb.; ezt követi szükség esetén:
Csomagolóeszköz típusok lehetnek:
50: merev falú nagycsomagolásokhoz; vagy 51: hajlékony falú nagycsomagolásokhoz;
Az alkalmazható csomagolóanyagok köre és azok jelölése mindenben megegyezik az IBC-k esetén alkalmazottakkal, így ennek részletes ismertetésére nem kerül sor.
Az alábbiakban látható néhány példa az iparban leggyakrabban alkalmazott típusokról
50A: Merevfalú acél nagycsomagolás
50D: Merevfalú rétegelt falemez nagycsomagolás
Természetesen az egyes csomagolóeszköz típusokra vonatkozóan számos anyag, konstrukciós és egyéb speciális előírásokat tartalmaznak a szabályzatok. Mivel ezen tananyag célja az általános szemlélet és ismeretanyag átadása, így ezek ismertetésére nem kerül.

| Önellenőrző kérdések
1. Jelölje meg, milyen jellel kezdődik a nagycsomagolások csomagolási utasítása!
| P
| IBC
| LP
| CS
2. Jelölje meg, milyen jellel kezdődik az IBC csomagolási utasítása!
| P
| IBC
| LP
| CS
3. Jelölje meg, hogy a következő állítás igaz vagy hamis: az IBC típus alkalmazása esetén belső csomagolóeszköz mindig alkalmazásra kerül!
| Igaz
| Hamis
4. Jelölje meg, hogy a következő állítás igaz vagy hamis: a nagycsomagolásokba a veszélyes anyagot ömlesztve kerül!
| Igaz
| Hamis
5. Mi jelöli a nagyméretű csomagolóeszköz típusát?
| Két arab szám
| Római szám
| Nagybetű
| Egy arab szám
6. Mi jelöli az összetett IBC anyagát?
| Arab szám
| Egy nagybetű
| Római szám
| Több nagybetű
7. Jelölje meg, mi az acél IBC kódja szilárdanyagok részére (gravitációs ürítéssel)!
| 11A
| 31A
| 11B
| 31HA1
8. Mi az összetett IBC-nél a HA betűk jelentése?
| műanyaggal bevont acél
| papír belső csomagolás és külső acél csomagolás
| belső műanyag tartály, acél külső csomagolással
| acél belső csomagolás, külső műanyag csomagolással
9. Mi az 50B jelentése?
| merevfalú nagy csomagolás alumíniumból
| merevfalú nagy csomagolás fából
| IBC alumíniumból
| Flexibilis nagycsomagolás alumíniumból
10. Jelölje meg, mi a 31HA1 kódolás jelentése!
| IBC folyadékokhoz
| Merevfalú Acél nagycsomagolás
| Összetett -IBC
| Összetett IBC szilárdanyagokhoz
11. Jelölje meg, mi az "50G" kód jelentése!
| Papírlemez nagycsomagolás
| rétegelt falemez nagycsomagolás
| papírlemez IBC
| flexibilis nagycsomagolás
12. Jelölje meg, hogy a következő állítás igaz vagy hamis: az IBC-k esetén a "Z" betű helyettesíthető bármilyen csomagolóanyagra vonatkozó betűvel!
| Igaz
| Hamis