KURZUS: Veszélyes áruk csomagolása

MODUL: A szállításban részvevő áruk csomagolási mód szerinti megkülönböztetése

3.2. lecke: Küldeménydarabok engedményes vagy korlátozott mennyiségben történő csomagolása

| Cél: A tananyag célja, hogy a hallgató elsajátítsa és megismerje az engedményes és korlátozott mennyiségben történő szállítással összefüggő veszélyes áru csomagolási szabályokat. A vonatkozó szabályok alkalmazásával, a hallgató ki tud alakítani olyan csomagolási rendszert amelyek figyelembe veszik az előírásokat.
Követelmények: Ön akkor sajátította el megfelelően a tananyagot, ha képes
felsorolásból ki tudja választani, hogy a szabályzat mely részeit kell alkalmazni az korlátozott mennyiséghez kapcsolódó csomagolás kialakításához; adott jelölés alapján el tudja dönteni, hogy az ezzel jelölt anyag szállítható-e engedményes mennyiségben; felsorolásból ki tudja választani adott anyag szállítása esetén mekkora az engedményes mennyiség; felsorolásból ki tudja választani az engedményes mennyiség csomagolásának részeit; felsorolásból ki tudja választani, milyen jelöléseket alkalmaznak engedményes és korlátozott mennyiség szállításakor.
Időszükséglet: A tananyag elsajátításához körülbelül 90 percre lesz szüksége.
Kulcsfogalmak
Engedményes mennyiség, Korlátozott mennyiség.
Tananyag
Az előző leckében megismertek alapján látható, hogy a szállításra szánt veszélyes anyagokat, attól függően, hogy mekkora mennyiséget képviselnek, többféle kategóriába lehetséges sorolni.
Szállítási kockázat alapján egyértelmű, hogy a legkisebb kockázatot akkor képviseli egy veszélyes anyag, ha kis mennyiségben történik annak becsomagolása és szállítása (általános esetben). A szabályzatok ezen kismennyiségű termékek elszállításához, több olyan módosítást engedélyeztek, amelyek alkalmazásával a szállítás amellett, hogy biztonságos lesz, még költséghatékonyan, rugalmasan valósul meg.
1. Az engedményes mennyiség
Jegyezze meg, hogy az engedményes mennyiségre vonatkozó adatok a 3.2.A táblázat melyik oszlopában vannak!
Az előző leckében ismertetett 3.2.A táblázat 7b táblázata nyújt segítséget abban, hogy az adott és szállítani kívánt veszélyes anyag (ismert 4 jegyű UN számmal) engedményes mennyiségben történő szállítása megvalósulhat-e.
UN 1830, Kénsav anyag, ADR szerinti adatsora a 3.2.A táblázatban
1. ábra
Azonban az a tény hogy ott egy betű-szám kombináció szerepel, még nem ad elégséges támpontot abban, hogy az engedményes mennyiség pontosan mit is jelent.
Ezért a szabályzatok külön fejezetben definiálják az egyes kódokhoz tartozó mennyiségeket. Az egyes kódokhoz tartozó mennyiségeket az alábbi táblázat tartalmazza. A szállítandó termék halmazállapotától függően ez lehet milliliter (ml), és gramm (g).
Az alábbi táblázat alapján jegyezze meg, hogy mit jelent az E0, illetve az E1...E5 jelölés a szállítható mennyiségre vonatkozóan!
Jegyezze meg, hogyan adják meg a maximális szállítható mennyiséget folyékony, szilárd illetve gáznemű anyag esetén!
1. táblázat
Kód | Legnagyobb nettó mennyiség belső csomagolásonként (szilárd anyagra g-ban, folyékony anyagra és gázra ml-ben) | Legnagyobb nettó mennyiség külső csomagolásonként (szilárd anyagra g-ban, folyékony anyagra és gázra ml-ben, egybecsomagolás esetén a g-ban és ml-ben kifejezett mennyiség összege)
E0 | engedményes mennyiségként nem engedélyezett
E1 | 30 | 1000
E2 | 30 | 500
E3 | 30 | 300
E4 | 1 | 500
E5 | 1 | 300
Azok alapján hogy ismert az anyag engedményes mennyiségként történő szállításához a maximális mennyiség (UN 1830 esetén: E2: 30ml/500ml), lehetséges az alkalmazni kívánt csomagolóeszköz kiválasztása. A csomagolóeszközre vonatkozóan természetesen több olyan követelmény is van, amelyet figyelembe kell venni.
Jegyezze meg, milyen előírások vannak az engedményes mennyiségben szállított áruk csomagolására!
Az engedményes mennyiségben szállított veszélyes áruk csomagolóeszközeinek a következőknek kell megfelelniük:
a) Minden esetben belső csomagoló eszközt kell alkalmazni.
A belső csomagoló eszköz lehet műanyag, üveg, porcelán, kerámia, kő agyag vagy fém. A belső csomagoló eszközök zárószerkezetét alkalmas eszközzel kell rögzíteni; a csavarmenetes nyakú tartályokat folyadéktömör menetes kupakkal kell zárni. A zárószerkezetnek a tartalommal szemben ellenállónak kell lennie.
b) Minden belső csomagolóeszközt párnázóanyag közé, köztes csomagolásba kell biztonságosan elhelyezni.
Ezt úgy kell megtenni, hogy
szokásos szállítási körülmények között ne törhessenek el, tartalmuk ne szivároghasson ki; sérülés esetén a köztes csomagolásnak a teljes tartalmat meg kell tartania; a köztes csomagolásnak a belső csomagolóeszköz teljes tartalmának felszívására elegendő nedvszívó anyagot kell tartalmaznia; ilyen esetben a nedvszívó anyag párnázóanyagként is szolgálhat.
c) A közbenső csomagolást erős, merev falú (fa, papírlemez vagy más hasonlóan erős anyagú) külső csomagoló eszközbe kell biztonságosan helyezni.
d) Minden küldemény darabnak olyan méretűnek kell lennie, hogy elegendő hely álljon rendelkezésre a szükséges jelölések felviteléhez.
Az alábbi csomagolás alkalmas például minta fiolák befogadására és az alábbi csomagolási komponensekből áll össze:
Belső csomagolás: műanyag fiolák Köztes csomagolás: fém hordó, amely megakadályozza a folyadék kiszabadulást is. Külső csomagolás: hullámpapírlemez doboz
2. ábra
A küldeménydarabok jelölése
Jegyezze meg a küldeménydarabok jelölésére vonatkozó előírásokat, és a jelölést!
Jól látható és tartós jelöléssel kell ellátni a küldeménydarabot. A jelölésen fel kell tüntetni:
a küldemény darabban levő mindegyik veszélyes árura vonatkozóan a veszélyességi bárca számát. ha a küldemény darabon a feladó vagy a címzett neve nincs máshol feltüntetve, akkor azt is ezen a jelölésen belül kell feltüntetni. a jelölésnek legalább 100×100 mm nagyságúnak kell lennie.
"Engedményes mennyiség" jelölés
3. ábra
A vonalkázás és a jelkép azonos színű vörös vagy fekete, fehér vagy más, kellően elütő alapon.
2. A korlátozott mennyiség
Jegyezze meg, hogy a korlátozott mennyiségre vonatkozó adatok a 3.2.A táblázat melyik oszlopában vannak!
Az előző leckében ismertetett 3.2.A táblázat 7a táblázata nyújt segítséget abban, hogy az adott és szállítani kívánt veszélyes anyag (ismert 4 jegyű UN számmal) korlátozott mennyiségben történő szállítása megvalósulhat-e.
UN 1830, Kénsav anyag ,ADR szerinti adatsora a 3.2.A táblázatban
4. ábra
Jegyezze meg, hogyan adják meg a maximális szállítható mennyiséget folyékony és szilárd anyag esetén!
A szabályzat 3.2.A táblázatának 7a oszlopa tehát az amely megadja hogy mekkora mennyiséget lehetséges ezen módozat szerint elszállítani és becsomagolni. Folyékony anyagok esetén ez a mennyiség literben/ milliliterben, szilárd anyagok esetén ez a mennyiség kilogramban/gramban kerül feltüntetésre (UN 1830 esetén: 1 liter). Azon esetekben amikor "0" szerepel, az azt jelenti, hogy az adott anyag/termék korlátozott mennyiségként nem szállítható.
Jegyezze meg, milyen előírások vannak a korlátozott mennyiségben szállított áruk csomagolására!
A csomagolóeszközök kialakítására vonatkozó előírások:
Merevfalú külső csomagolás esetén:
A veszélyes árukat csak alkalmas külső csomagolásba helyezett belső csomagolásba kell csomagolni. Köztes csomagolások is használhatók. Például: 1 literes kannák papírlemez dobozban Nem szükséges belső csomagolás használata olyan tárgyak szállításához mint az aeroszolok. A küldeménydarab össztömege nem haladhatja meg a 30 kg-ot.
5. ábra
Alátéttálcás csomagolás esetén:
A belső csomagolásokhoz olyan zsugorfóliás vagy nyújtható fóliás alátéttálcás külső csomagolások is használhatók, amelyek ellenállnak a rakodás, szállítás során fellépő igénybevételeknek és a szabályzatok egyéb előírásait is figyelembe veszik. Ilyen esetben a küldeménydarab össztömege nem haladhatja meg a 20 kg-ot.
6. ábra
Jegyezze meg a korlátozott mennyiségű küldeménydarabok jelöléseit!
A korlátozott mennyiségű veszélyes árut tartalmazó küldeménydarabokat (kivéve, ha légi úton szállítják) a következő jelöléssel kell ellátni:
Korlátozott mennyiségű veszélyes árut tartalmazó küldeménydarab jelölése (kivéve, ha légi úton szállítják)
7. ábra
A jelölésnek jól láthatónak és olvashatónak kell lennie, felismerhetősége az időjárás hatására lényegesen nem csökkenhet.
A mérete legalább 100×100 mm, a csúcsára állított négyzetet keretező vonalak vastagsága legalább 2 mm.
Légi szállításra feladott, veszélyes árut tartalmazó küldeménydarabokat a következő jelöléssel kell ellátni:
A jelölésre vonatkozóan ugyanazok az előírások érvényes ebben az esetben is amelyek a fenti leírásban is szerepelnek azzal a különbséggel, hogy egy "Y" jelképet a jelölés közepére kell elhelyezni és jól láthatónak kell lennie.
Korlátozott mennyiségű veszélyes árut tartalmazó küldeménydarab jelölése (légi szállítás esetén)
8. ábra

| Önellenőrző kérdések
1. Az engedményes mennyiségre vonatkozó információk a 3.2.A táblázat ..... oszlopában találhatóak
| 7b
| 7a
| 8
| 6
2. Engedményes mennyiségben történő szállítás minden terméknél lehetséges
| hamis
| igaz
3. Ha az anyagnál E3 jelölés szerepel akkor az anyag ... szállítható engedményes mennyiségben.
| nem
| adott mennyiségben
| mindig
4. Az engedményes mennyiségű szállítás esetén a csomagolás az alábbi részekből áll össze:
| belső
| külső
| köztes
5. A külső csomagolás ... kell hogy legyen.
| Merevfalú
| Nedvfelszívó
| Folyadéktömör
6. Az engedményes mennyiség jelölése:
| Piros E betűt tartalmaz
| Narancssárga LQ betűt tartalmaz
| Piros EM betűt tartalmaz
7. A korlátozott mennyiség maximális mennyisége a ... található.
| a csomagoláson
| a terméken
| a szabályzatban
8. Korlátozott mennyiség értéke ... kerül kifejezésre.
| maximális darabban
| maximum tömegben
| minimum térfogatban
| maximum térfogatban
9. 1 literes kannákat helyeztünk el egy papírlemez dobozban. Engedményes mennyiségként a maximális tömege a doboznak ebben az esetben:
| 20 kg
| 30 kg
| 1 kg
10. Aeroszolokat szállítunk zsugorfóliázott tálcákon. A maximális megengedett tömeg engedményes mennyiségként
| 24×1kg
| 20 kg
| 30 kg
11. Az engedményes mennyiség jele normál esetben ... méretű.
| 100×100 mm-es
| 250×250 mm-es
| 50×50 mm-es
12. Az engedményes mennyiség jele légi szállítás esetén ............... betűt is tartalmaz.
| X
| Y
| Z
| A
13. Az engedményes mennyiség jele ... alakú.
| trapéz
| paralelogramma
| rombusz
| háromszög